Predkladacia správa

	Správna rada Medzinárodného úradu práce rozhodla na svojom 282. zasadnutí (november 2001), že 90. zasadnutie Generálnej konferencie Medzinárodnej organizácie práce (ďalej len ”konferencia”) sa uskutoční v Ženeve v dňoch 3. júna 2002 až 20. júna 2002 v Paláci národov a v budove ústredia Medzinárodného úradu práce v Ženeve. V pondelok 3. júna 2002 od 9. 00 hod. otváraciemu zasadnutiu konferencie budú predchádzať oficiálne stretnutia skupín (skupiny za vlády, skupiny za zamestnávateľov a skupiny za zamestnancov /pracovníkov/) a otváracie zasadnutie konferencie sa uskutoční v pondelok 3. júna 2002 o 17. 30 hod v Paláci národov v Ženeve a konferencia zavŕši svoj program vo štvrtok 20. júna 2002. Program konferencie je nasledovný:

          Stále body programu zasadnutia konferencie - 

I.	a)  Správa predsedu Správnej rady Medzinárodného úradu práce a generálneho riaditeľa Medzinárodného úradu práce (ďalej len “MÚP”),

b)  Všeobecná správa na základe následných opatrení k Deklarácii Medzinárodnej organizácie práce o základných zásadách a právach pri práci – účinné zrušenie detskej práce;

II.	Program a rozpočet a ostatné finančné otázky;

III.	Informácie a správy o aplikácii dohovorov a odporúčaní Medzinárodnej organizácie práce (ďalej len “MOP”);
         
           Body zaradené do programu konferencie na základe rozhodnutí samotnej konferencie alebo Správnej rady MÚP -

IV.	Podpora družstiev (druhá rozprava); 
            
V.	Registrácia a oznamovanie pracovných úrazov a chorôb z povolania, vrátane možnej revízie zoznamu chorôb z povolania, Príloha č. 1 k Dohovoru MOP o dávkach pri pracovných úrazoch č. 121 z roku 1964 a mechanizmu pre budúcu aktualizáciu chorôb z povolania (normotvorná činnosť, jednoduchá rozprava s cieľom prijať protokol a odporúčanie);  

VI.	Neformálna ekonomika – všeobecná rozprava;
VII.	Stiahnutie 20 odporúčaní MOP pre ich zastaranosť (neaktuálnosť).

	 Slovenská republika je členom MOP od 22. januára 1993. Účasť delegácie Slovenskej republiky na konferencii v trojstrannom zložení vyplýva zo záväzkov, ktoré Slovenská republika prevzala ako člen (členský štát) MOP a tiež z využitia podmienok a možností pri účasti delegácie Slovenskej republiky (ďalej len “SR”) na zasadnutí konferencie podľa čl. 3, 4 a 5 a čl. 13 odseku 2 písm. a) Ústavy MOP (XIII. časť /čl. 387 až 427/ Mierovej zmluvy medzi mocnosťami spojenými a združenými a Nemeckom a protokol /podpísané vo Versailles 28. júna 1919/ – č. 217/1921 Zb. v znení neskorších úprav, ďalej len “Ústava MOP”1)).

	 Cieľom účasti delegácie SR na konferencii je nielen prezentácia nášho štátu na tomto významnom podujatí, ale tiež aktívna účasť delegácie SR pri dotváraní navrhovaných výstupov konferencie.

	Delegácia SR na konferencii pozostáva zo štyroch zástupcov, z ktorých dvaja sú vládnymi delegátmi a ďalší dvaja sú delegátmi, ktorí zastupujú najreprezentatívnejšiu organizáciu zamestnávateľov (Asociáciu zamestnávateľských zväzov a združení SR), ako aj najreprezentatívnejšiu organizáciu pracovníkov (Konfederáciu odborových zväzov SR) – čl. 3 odsek 1 a čl. 3 odsek 5 Ústavy MOP. Každý delegát môže mať odborných poradcov, v počte najviac dvoch poradcov ku každému bodu programu zasadnutia konferencie (čl. 3 odsek 2 Ústavy MOP). Slovenská republika uhrádza z finančných prostriedkov štátu – z kapitoly rozpočtu Ministerstva práce, sociálnych vecí a rodiny SR cestovné výdavky a výdavky spojené s pobytom na zasadnutí konferencie schválenej a akreditovanej trojstrannej delegácie SR (čl. 13 odsek 2 písm. a), čl. 3 odsek 8 a 9 Ústavy MOP).

	Vzhľadom na určený program konferencie navrhujeme, aby sa na 90. zasadnutí konferencie zúčastnili za vládnu časť delegácie SR zástupcovia Ministerstva práce, sociálnych vecí a rodiny SR, zástupca Národného inšpektorátu práce, zástupca Ministerstva pôdohospodárstva SR a zástupca Ministerstva zdravotníctva SR, ako vecne príslušných ministerstiev vo vzťahu k bodom programu konferencie a určení zástupcovia zo Stálej misie SR pri Úradovni OSN a ďalších medzinárodných organizáciách v Ženeve (Ministerstvo zahraničných vecí SR). Ako bolo už vyššie uvedené, delegát môže mať odborných poradcov, v počte najviac dvoch poradcov ku každému bodu programu zasadnutia konferencie. Z dôvodu hospodárnosti pri nakladaní s finančnými prostriedkami navrhujeme len jedného poradcu ku každému bodu programu konferencie vo vládnej časti delegácie SR. 

	Asociácia zamestnávateľských zväzov a združení SR a Konfederácia odborových zväzov SR nominujú po jednom delegátovi na konferenciu. Uvedené subjekty ďalej nominujú na celý čas trvania konferencie, s výnimkou druhého bodu programu konferencie len jedného poradcu (náhradníka) z dôvodu hospodárnosti pri nakladaní s finančnými prostriedkami a po dohode s Ministerstvom práce, sociálnych vecí a rodiny SR.

	Práca poradcu na konferencii okrem iného spočíva v samostatnej pracovnej činnosti v príslušnom výbore v jednom z rokovacích jazykov konferencie (v anglickom jazyku, vo francúzskom jazyku a v španielskom jazyku), oboznamovaní sa s dokumentmi a materiálmi, vrátane možného predkladania návrhov, doplnkov k predmetu rokovania príslušného výboru.

	Ak by vláda SR nevymenovala jedného z mimovládnych delegátov (za zamestnávateľov alebo pracovníkov), ktorého má právo vymenovať, druhý mimovládny delegát má právo zúčastniť sa konferencie a vystúpiť na nej, nie však hlasovať (čl. 4 odsek 2 Ústavy MOP). 

	Podľa čl. 2 odsek 3 písm. a) Rokovacieho poriadku konferencie okrem delegátov a poradcov sa na konferencii môžu zúčastniť aj ministri (štátni tajomníci), ktorých ministerstvá sa zaoberajú otázkami, o ktorých rokuje konferencia a ktorí nie sú delegátmi alebo poradcami. Z uvedeného vyplýva, že minister práce, sociálnych vecí a rodiny SR so sprievodom sa zúčastňuje na zasadnutí konferencie mimo schválenej a akreditovanej delegácie SR. Ministra práce, sociálnych vecí a rodiny SR p. Petra Magvašiho a štátnu tajomníčku Ministerstva práce, sociálnych vecí a rodiny SR p. Edit Bauer bude sprevádzať počas ich účasti na konferencii generálny riaditeľ sekcie medzinárodných vzťahov a podľa potreby aj ďalší členovia vládnej časti delegácie SR, zúčastňujúci sa na konferencii. Na základe programu konferencie odporúčame, aby sa p. minister zúčastnil na zasadnutí konferencie v jej druhom týždni (od 10. 6. 2002 do 14. 6. 2002), pretože v tomto čase sa najviac ministrov zúčastňuje na zasadnutí konferencie (očakáva sa vyše 100 ministrov práce z členských krajín MOP). Na plenárnom zasadnutí konferencie p. minister vystúpi s prejavom pri príležitosti konania konferencie a usporiada sa recepcia pre vybraný okruh pozvaných hostí v priestoroch Stálej misie Slovenskej republiky pri OSN a ostatných medzinárodných organizáciách v Ženeve. Ďalej sa p. minister a p. štátna tajomníčka počas konferencie zúčastnia na viacerých bilaterálnych a multilaterálnych rokovaniach so svojimi partnermi. Na podnet ministra práce Malty a regionálneho riaditeľa pre Európu a strednú Áziu MÚP sa uskutoční počas konferencie 13. 6. 2002 neformálne stretnutie ministrov práce asociovaných krajín EÚ na tému – “Upevňovanie konkurencieschopnosti prostredníctvom dôstojnej práce”. Na stretnutí sa zúčastní komisárka EK pre zamestnanosť a sociálne veci p. A. Diamantopoulou a predstavitelia súčasnej i následnej predsedníckej krajiny EÚ.

Slovenská republika sa stala v roku 1999 riadnym členom v Správnej rade MÚP na roky 1999 až 2002. V súlade s uznesením vlády SR č. 909 z 21. októbra 1999 je potrebné zabezpečiť riadne plnenie úloh a povinností vyplývajúcich z riadneho členstva Slovenskej republiky v Správnej rade MÚP aj v poslednom roku tohto funkčného obdobia správnej rady. Povinnosti a úlohy v tomto smere zabezpečuje Ministerstvo práce, sociálnych vecí a rodiny SR v spolupráci s Ministerstvom zahraničných vecí SR. 
	
Vyčíslené finančné náklady spojené s účasťou trojstrannej delegácie SR na konferencii predstavujú cca 2 000 000 Sk a uhradia sa z kapitoly rozpočtu Ministerstva práce, sociálnych vecí a rodiny SR. Z toho úhrady za sociálnych partnerov predstavujú cca 1 300 000 Sk. Finančné náklady osôb nominovaných z iných rezortov (Ministerstvo pôdohospodárstva SR a Ministerstvo zdravotníctva SR) uhradia tieto ministerstvá. Účasť a zloženie vládnej časti delegácie SR bola s príslušnými ministerstvami prerokovaná a ministerstvá súhlasili s účasťou vybraných poradcov na konferenciu vrátane úhrady finančných prostriedkov spojených s touto zahraničnou pracovnou cestou.
	
V priebehu marca 2002 účasť delegácie Slovenskej republiky na konferencii, ako aj program konferencie bol viackrát prerokovaný so sociálnymi partnermi (Asociáciou zamestnávateľských zväzov a združení SR a Konfederáciou odborových zväzov SR). Sociálni partneri do trojstrannej delegácie Slovenskej republiky na konferenciu nominovali svojho delegáta a poradcov tak, ako je to uvedené v návrhu uznesenia vlády SR (pozrite návrh uznesenia vlády SR bod B.2. a bod B.3.). 
	
Materiál má nelegislatívnu a nekoncepčnú povahu v súlade s čl. 10 odsekom 6 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001), a preto nebol zaslaný na pripomienkové konanie (medzirezortné pripomienkové konanie) a vzhľadom na skutočnosti uvedené v predchádzajúcom odseku sa nezaslal ani na rokovanie Rady hospodárskej a sociálnej dohody SR. 

Programové vyhlásenie vlády SR predpokladá aktívne členstvo SR v medzinárodných organizáciách vrátane MOP, čo sa odzrkadľuje aj v účasti delegácie SR v trojstrannom zložení na konferencii. Cieľom účasti delegácie SR na konferencii je nielen prezentácia nášho štátu na tomto významnom podujatí, ale aj aktívna účasť pri dotváraní navrhovaných výstupov konferencie.
	
Po skončení konferencie Ministerstvo práce, sociálnych vecí a rodiny SR  predloží vláde Slovenskej republiky správu o priebehu a výsledkoch konferencie najneskoršie do 15. novembra 2002 s návrhom príslušných opatrení v súlade s článkom 19 Ústavy MOP (pozrite návrh uznesenia vlády SR bod C.3.).